**Pia Ann-Katrine Sundstedt** (s. 2. toukokuuta 1975 Kokkola) on suomalainen pyöräilijä. Sundstedt kilpaili ammattilaisena maantiepyöräilyssä vuoteen 2002 asti jolloin hän lopetti uransa. Muutaman vuoden tauon jälkeen hän alkoi kesällä 2005 kilpailla maastopyöräilyssä voittaen lähes välittömästi maratonmatkojen Euroopan mestaruuden. Maastopyöräilyn maratonmatkojen maailmancupin hän on voittanut vuosina 2006–2008. Maratonmatkan MM-pronssia hän on voittanut vuosina 2007 ja 2008. Sundstedt on kilpaillut myös maastopyöräilyn olympiamatkalla. Sundstedt palasi maantiepyöräilyyn vuonna 2011.

Vuonna 2000 Sundstedt valittiin vuoden naisurheilijaksi. Vuoden pyöräilijäksi hänet on valittu kuusi kertaa. Sundstedt kilpailee aktiivisesti myös hiihdossa, hän on muun muassa sijoittunut FIS:in pitkien matkojen maailmancupissa kolmanneksitoista kaudella 2009–2010 ja viidenneksitoista kaudella 2008–2009. Helmikuussa 2008 hän sijoittui viidenneksi talvitriathlonin MM-kisoissa, jossa lajeina ovat juoksu, maastopyöräily ja hiihto.

Pia Sundstedtin kaksoisveli Peter Sundstedt on myös kilpaillut eri kestävyyslajeissa ja on triathlonin SM-mitalisti.

Ura
---

### Maantiepyöräilyura

Sundstedt harrasti nuorempana hiihtoa ja maantiepyöräilyä. Ensimmäisen kerran hän kilpaili maantiepyöräilyssä 14-vuotiaana ja 18-vuotiaana hän valitsi maantiepyöräilyn päälajikseen. Sundstedt muutti vuonna 1996 Alankomaihin jossa hän ajoi Libertas-Technogym -tallissa. Seuraavana vuonna hän muutti Italiaan. Vuonna 1999 Sundstedt siirtyi maailmankuuluun italialaistalliin GAS Sport Teamiin. Hän kohosi tallin kapteeniksi ja parhaimmalla kaudellaan vuonna 2000 saavutti kaksi maailmancupin osakilpailuvoittoa ja voitti muita kovia kansainvälisiä kilpailuita, muun muassa etapin Italian ympäriajossa. Sundstedtin voitto toukokuun lopussa 2000 Montrealissa oli ensimmäinen suomalaispyöräilijän voitto maailmancupin osakilpailuissa.

Sydneyn olympialaisissa Sundstedt ajoi 119,7 kilometrin maantieajossa sijalle 21. Hän kilpaili jalkavaivaisena ja joutui kilpailun aikanakin ottamaan särkylääkkeitä. Tästä huolimatta hän ajoi aktiivisesti ja yritti pariin kertaan irtiottoa mutta molemmat irtiotot ajettiin kiinni ja kilpailu päättyi joukkokiriin, jossa voiton vei Alankomaiden Leontien Zijlaard-van Moorsel. Sundstedt saapui maaliin samalla ajalla voittajan kanssa.

Sundstedt on kertonut että GAS Sport Teamissa häntä yritettiin painostaa käyttämään dopingia. Kauden 2000 jälkeen Sundstedtin polvessa ollut rasitusvamma leikattiin ja tämän jälkeen talli kertoi hänelle ettei hänellä olisi mitään mahdollisuuksia pärjätä seuraavalla kaudella ellei hän käyttäisi dopingia. Tallin mielestä myös voittaminen Italian tai Ranskan ympäriajossa olisi mahdotonta ilman dopingia. Sundstedtin mukaan hänen kohtelunsa oli jo lähellä "henkistä kidutusta". 

> »Pia koki painostuksen niin karkeana ja räikeänä, että vielä tänäkin päivänä hän kutsuu sitä henkiseksi kidutukseksi.»   
> (Lahti, Ari-Pekka. Urheilulehti 49/2006)
> 
> 

Lopulta Sundstedt lähti italialaistallista. Talli yritti ensin estää hänen ajamisensa mutta kesäkuussa 2001 GAS Sport Team myönsi Sundstedtille eron. Kesäkuusta syyskuuhun 2001 Sundstedt kilpaili kanadalaisessa Team Intersports -tallissa. Kolmen kuukauden kilpailukiertue Pohjois-Amerikassa huipentui arvostetun Quebec-etappiajon voittoon. Syksyllä 2001 Sundstedt siirtyi norjalaiseen Sponsor Service -talliin. Maantiepyöräilyuransa Sundstedt lopetti syyskuussa 2002.

### Maastopyöräilyura

Maantiepyöräilijän uransa lopetettuaan Sundstedt palasi Suomeen ja jatkoi opiskelujaan Åbo Akademissa. Hän valmistui loppuvuodesta 2004 valtiotieteiden maisteriksi. Pian tuon jälkeen hän muutti miehensä Olaf Schumacherin kanssa Freiburgiin Saksaan. Siellä Sundstedt päätyi maastopyöräoppaaksi. Kesällä 2005 hänen työnantajansa pyysi häntä osallistumaan maastopyöräilykilpailuun. Yllättäen hän voittikin kyseisen maraton-kilpailun jättäen taakseen muun muassa maailmancupin senhetkisen johtajan. Muutama viikko myöhemmin, 26. kesäkuuta Sundstedt osallistui maastopyöräilyn maraton-matkojen EM-kilpailuihin Saksan Frammersbachissa ja voitti Euroopan mestaruuden. Maailmanmestaruuskilpailuissa 2005 Sundstedt sijoittui viidenneksi.

Kaudella 2006 Sundstedt voitti maastopyöräilyn maratonmatkojen maailmancupin ja MM-kilpailuissa hän sijoittui edelliskauden tapaan viidenneksi. Euroopan-mestaruuskilpailuissa hän sijoittui hopealle. Kauden 2006 aikana hän kilpaili maratonmatkojen (XCM) ohella myös maastopyöräilyn olympiamatkalla (XCO). Maaliskuussa 2006 hän ilmoitti tavoittelevansa paikkaa Pekingin olympialaisiin 2008 mutta kesällä 2007 hän kertoi maapaikan saamisen olympialaisiin olevan erittäin vaikeaa karsintatavasta johtuen. Käytännössä ainoa mahdollisuus olisi ollut Kansainvälisen pyöräilyliiton myöntämä villi kortti. Olympiamatka ja maraton-matka eroavat toisistaan kestoltaan, olympiamatka on noin kahden tunnin pituinen kun maraton-matkat ovat jopa yli 100 kilometriä pitkiä ja kestävät jopa kuusi tuntia.

Kaudella 2005 ja 2006 Sundstedt ajoi yhdysvaltalaisessa Rocky Mountain -tallissa. Kauden 2006 päätteeksi hän vaihtoi italialaiseen Team MTB Bianchi -talliin. Kaudeksi 2008 hän vaihtoi takaisin Rocky Mountain -talliin.

Sundstedt uusi maratonmatkojen maailmancupin voiton vuonna 2007; hän varmisti kokonaisvoiton oltuaan paras viimeisessä osakilpailussa Ranskan Alpeilla. Maastopyöräilyn maailmanmestaruuskilpailuissa elokuussa 2007 Sundstedt voitti ensimmäisen MM-mitalinsa polkiessaan pronssille 105 kilometrin matkalla ajalla 5.24.10. Maratonmatkan EM-kilpailuissa 2007 hän sijoittui viidenneksi ja vuonna 2008 toiseksi. Vuoden 2008 maratonmatkan MM-kilpailussa Sundstedt sijoittui pronssille. Maratonmatkojen maailmancupin Sundstedt voitti myös kaudella 2008. Hän voitti ensimmäisen osakilpailun ja sijoittui toisessa kuudenneksi.

Kesällä 2009 Sundstedt kärsi välilevyn pullistumasta niskassa, joka aiheutti niska- ja hartiakipuja ja hän joutui pitämään usean kuukauden tauon pyöräilyharjoittelusta. Elokuussa 2009 hän sijoittui MM-kilpailuissa kuudenneksi. Kesäkuussa 2010 Sundstedt sijoittui EM-kilpailuissa maratonmatkalla kolmanneksi.

### Paluu maantiepyöräilyyn

Helmikuussa 2011 Sundstedt ilmoitti tekevänsä paluun maantiepyöräilyyn ja tavoittelevansa paikkaa vuoden 2012 Lontoon kesäolympialaisiin, jonne Suomen on helpompi saada maapaikka maantiepyöräilyssä kuin maastopyöräilyssä. Olympiapaikan saadakseen Sundstedtin oli oltava 31. toukokuuta 2012 UCI:n henkilökohtaisessa rankingissa 100 parhaan joukossa. Hän oli tuolloin rankingissa sijalla 72 ja varmisti maapaikan olympialaisiin.

12. kesäkuuta 2011 Sundstedt voitti maastopyöräilyn maratonmatkan Euroopan-mestaruuden ja kaksi viikkoa myöhemmin sijoittui MM-kilpailuissa neljänneksi. Maastopyöräilyn MM-kilpailuiden jälkeen hän kilpaili maantiepyöräilyssä saksalaisessa Rothaus Vita Classica -amatöörijoukkueessa. Vuoden 2011 maantiepyöräilyn MM-kilpailuissa Sundstedt sijoittui aika-ajossa 20:nneksi ja maantieajossa hän sijoittui 35:nneksi samalla ajalla voittajan kanssa.

Kesäkuussa 2012 Sundstedt voitti maastopyöräilyn maratonmatkan Euroopan-mestaruuden. Lontoon olympialaisissa hän sijoittui maantieajossa 20:nneksi. Hän saapui maaliin pääjoukossa 27 sekuntia voittajalle Marianne Vossille hävinneenä. Aika-ajossa hän sijoittui 11:nneksi jääden noin kaksi ja puoli minuuttia Kristin Armstrongille.

Lähteet
-------

* An interview with Pia Sundstedt  24. heinäkuuta 2006. cyclingnews.com. Viitattu 21.12.2006.
* Lahti, Ari-Pekka: Minua painostettiin käyttämään dopingia.  *Urheilulehti*, 2006, nro 49.
* Pia Sundstedtin kotisivut Pia Sundstedt.  Arkistoitu 27.9.2007. Viitattu 21.12.2006.

### Viitteet

1. ↑  Pia Sundstedt myötäisessä kohti Lontoota Yle. Viitattu 21.4.2012. [vanhentunut linkki]
2. ↑  Pia Sundstedt (Arkistoitu – Internet Archive) fis-ski.com, viitattu 9.1.2011 (englanniksi)
3. ↑  Sundstedt kokeili talvitriathlonia MM-kisassa  24.2.2008. Urheilulehti. Viitattu 17.3.2008.
4. ↑  Pia Sundstedt polki ylivoimaiseen mc:n voittoon  30.5.2000. Turun Sanomat. Viitattu 21.12.2006.
5. ↑  Markku Siukonen (toim.): *Suuri Olympiateos 11*, s. 276–277. Helsinki: Otava, 2001. ISBN 951-98673-0-9.
6. 1 2  Urheilulehti 49/2006
7. ↑  Pia Sundstedt norjalaistalliin  31.8.2001. Turun Sanomat. Viitattu 21.12.2006.
8. ↑  Sundstedt lopetti ammattilaisuransa  26.9.2002. Turun Sanomat. Viitattu 21.12.2006.
9. ↑  Pia Sundstedtin terveiset  17.3.2006. Fillari-lehti.  Arkistoitu 6.10.2006. Viitattu 21.12.2006.
10. ↑  Sundstedt havittelee villiä korttia Pekingiin  23.7.2007. YLE. Viitattu 23.7.2007.
11. ↑  Maailmancup-voittaja Pia Sundstedt vaihtaa tallia  7.11.2006. Fillari-lehti.  Arkistoitu 29.9.2007. Viitattu 21.12.2006.
12. ↑  Back to the Roots.....joukkueeni 2008 *piasundstedt.com*.  29.11.2007. piasundstedt.com. Viitattu 17.3.2008. [vanhentunut linkki]
13. ↑  Sundstedt voitti maastopyöräilyn maailmancupin MTV3 15.7.2007
14. ↑  Sundstedt pronssille maastopyöräilyn MM-kisoissa  12.8.2007. YLE. Viitattu 12.8.2007.
15. ↑  Sundstedt polki viidenneksi EM-maratonilla Saksassa  29.9.2007. YLE. Viitattu 30.9.2007.
16. ↑  Sundstedtin EM-kultahaave ei toteutunut  16.6.2008. Urheilulehti. Viitattu 16.6.2008.
17. ↑  Sundstedt maastopyöräili MM-pronssille  5.7.2008. Helsingin Sanomat.  Arkistoitu 6.7.2008. Viitattu 6.7.2008.
18. ↑  Ketosen korjausapu vei Sundstedtin maailmancupin voittoon  5.10.2008. Helsingin Sanomat.  Arkistoitu 6.10.2008. Viitattu 6.10.2008.
19. ↑  Pajuriutta, Satu: Sundstedt löysi vauhdin MM-kisojen kynnyksellä  10.8.2009. Helsingin Sanomat.  Arkistoitu 11.8.2009. Viitattu 24.8.2009.
20. ↑  Sundstedt polki kuudenneksi MM-maratonilla  23.8.2009. Helsingin Sanomat.  Arkistoitu 27.8.2009. Viitattu 24.8.2009.
21. ↑  Pia Sundstedt ajoi EM-pronssille *yle.fi*.  28.6.2010. YLE. Viitattu 28.6.2010.
22. 1 2  Pia Sundstedt tekee paluun maantiepyöräilyyn *plaza.fi*.  10.2.2011. Plaza.fi. Viitattu 13.6.2011. [vanhentunut linkki]
23. ↑  Qualification System – Games of the XXX Olympiad (PDF) UCI. Viitattu 24.9.2011. (englanniksi)
24. ↑  Sundstedtin saavuttama pyöräilyn maapaikka varmistui *noc.fi*.  1.6.2012. Suomen Olympiakomitea.  Arkistoitu 18.7.2012. Viitattu 18.7.2012.
25. ↑  Upea suomalaispäivä maastopyöräilyn EM-kilpailuissa *yle.fi*.  12.6.2011. YLE Urheilu. Viitattu 12.6.2011.
26. ↑  Sundstedt neljäs MM-pyöräilyssä *yle.fi*.  26.6.2011. YLE Urheilu. Viitattu 2.7.2011.
27. ↑  Sundstedt 20:s MM-kisojen aika-ajossa *yle.fi*.  20.9.2011. YLE Urheilu. Viitattu 20.9.2011.
28. ↑  Sundstedt 35:s, mestaruus Italiaan *yle.fi*.  24.9.2011. YLE Urheilu. Viitattu 24.9.2011.
29. ↑  Sundstedt ajoi maastossa Euroopan mestariksi Yle Urheilu. Viitattu 17.6.2012.
30. ↑  Pia Sundstedt 20:s maantiepyöräilyssä *hs.fi*.  29.7.2012. Helsingin Sanomat.  Arkistoitu 1.8.2012. Viitattu 30.7.2012.
31. ↑  Pia Sundstedt 11:s aika-ajossa  11.8.2012. Yle Urheilu. Viitattu 1.8.2012.

Aiheesta muualla
----------------

* Pia Sundstedtin kotisivut
* Pia Sundstedtin blogi Ylen sivuilla (Arkistoitu – Internet Archive)